جمهور باشقانی رجب طیب اردوغان امریکانین ایران ایله باغ‌لانان نوکلئر سازیشیندن چیخماسی‌نین بؤلگه‌ده چتین بیر پروسئس یاراداجاغینی سؤیله‌دی.
اردوغان بونو ایشتیراک ائتدیگی "بی بی سی"ده یاییم‌لانان Hard Talk پروقرامیندا دیله گتیریب.
جمهور باشقانی اردوغان  ایران ایله P5+1  (امریکا، روسیا، اینگیلتره و آلمانیا) آراسیندا 2015-جی ایلده ایمضا‌لانان سازیشین اولوسلار آراسی ثابیتلیگین ضمانتی اولدوغونو وورغولاییب.
اردوغان امریکانین قراری‌نین بؤلگه‌ده سیلاحلانما یاریشینا سبب اولوب اولمایاجاغینا دایر سوالا جاوابیندا دئییب: "امریکا سوریه-یه 5 مین تیر، 2 مین یوک طیاره‌سیله سلاح گؤندردی. بونا دقت یئتیرین. بو سلاح‌لار بو اؤلکه‌یه نه اوچون گؤندریلدی؟ اساساً بؤلگه‌ده بیر سیلاحلانما یاریشی حاضردا امریکا طرفیندن داوام ائتدیریلدی و بو، امریکانین سیلاحلانما یاریشی ایچینده 20 نقطه‌ده حساسلیغی گؤزدن یاییندیرماسی معناسی داشیییر".
جمهور باشقانی ایسراییل و ایران آراسینداکی گرگینلیگین نظارت‌دن چیخماسین‌دان ناراحات اولوب اولمادیغینا دایر سوال شارشی‌سیندا ایسه دئییب کی، ایسراییل سوریه تورپاق‌لارینا 50-یه یاخین راکت آتیب. بونون معناسی بؤلگه‌ده بیر محاربه اوچون تحریک‌دیر.
تورکیه‌نین سوریه-ده رئژیمه دستک وئرن روسیا و ایران ایله امکداش‌لیغی نه اوچون سئچیم ائتدیگی ایله علاقه‌لی سوال قارشی‌سیندا ایسه اردوغان دئییب: "من اسده بوگون ده قارشییام، بشر اسدین یانیندا دئییلم. لاکین ایستر روسیا ایله ایسترسه ایرانلا آتتیغیمیز آددیم‌لار سوریه-ده کی خالقین باریشی ایستیقامتینده‌دیر.
تورکیه ایله اینگیلتره آراسینداکی علاقه‌لره ده توخونان اردوغان حاضردا 17 میلیارد دو‌لارا یاخین تیجارت دؤوریه‌سینی داها دا آرتیرماق اوچون جهد گؤستریلمه‌سی‌نین واجیب اولدوغونو دیله گتیریب، ایکی اؤلکه آراسیندا مدافعه صنایع سی ساحه‌سینده ده علاقه‌لرین داوام ائتدیگینی و بون‌لاری گوجلندیرمه سعی‌لری‌نین داوام ائدجگینی دئییب.
